Predkladacia správa

Materiál sa predkladá na rokovanie vlády SR na základe uznesenia vlády SR              č. 735/2002 z 3. 7. 2002 k správe z 10. zasadnutia Medzivládnej komisie pre obchodno-hospodársku, vedecko-technickú a kultúrnu spoluprácu medzi Slovenskou republikou a Ruskou federáciou (ďalej len „MVK“) konaného v dňoch 8. -9. apríla 2002 v Moskve, kde sa v bode B.18. ukladá ministrovi školstva pripraviť podklady na dodanie vedecko-technickej literatúry z prostriedkov zadlženosti RF voči SR.

 Materiál sa ďalej predkladá aj na základe Memoranda o vzájomnom porozumení v otázke vysporiadania zadlženosti Ruskej federácie voči Slovenskej republike, vyplývajúcej z medzivládnej Dohody zo dňa 24. júna 1994 v znení Protokolu zo dňa 28. augusta 2002 o vnesení zmien do vyššie uvedenej Dohody (ďalej len „Memorandum“) podpísaného dňa  18. 3. 2003 (Príloha č. 1), ktoré je výsledkom osobného rokovania  štátneho tajomníka MF SR p. Podstránskeho s námestníkom ministra financií RF p. Kolotuchinom.  Na strane 3 v bode 4 Memoranda sa nachádza text : „S cieľom ukončiť dodávky na zmluvy spojených so splácaním dlhu v roku 2002, ruská strana uskutoční splatenie dlhu na základe platných  zmlúv ... aj v sume 0,2 mil. USD na zakúpenie literatúry v ruskom jazyku pre Ministerstvo školstva SR.“
 
Materiál s návrhom na realizáciu dodávok literatúry v celkovej hodnote 200 tis. USD pre potreby Centra vedecko-technických informácií SR (ďalej len „CVTI SR“) s cieľom zníženia zadlženosti Ruskej federácie voči Slovenskej republike bol vypracovaný Ministerstvom školstva v spolupráci s CVTI SR  s cieľom poskytnutia slovenskej verejnosti prístup k vedecko-technickej ruského pôvodu, resp. ruským prekladom zahraničnej odbornej literatúry. 

K predkladanému materiálu sa nevyhotovuje doložka finančných, ekonomických, environmentálnych vplyvov a vplyvov na zamestnanosť.